CELEX: 62020TN0166
Language: da
Date: 2020-04-03 00:00:00
Title: Sag T-166/20: Sag anlagt den 3. april 2020 — JD mod EIB

15.6.2020   
            
            
               DA
            
            
               Den Europæiske Unions Tidende
            
            
               C 201/34
            
         
      Sag anlagt den 3. april 2020 — JD mod EIB
      (Sag T-166/20)
      (2020/C 201/46)
      Processprog: engelsk
      
         Parter
      
      
         Sagsøger: JD (ved advokat H. Hansen)
      
         Sagsøgt: EIB
      
         Sagsøgerens påstande
      
      
                  —
               
               
                  Den afgørelse, hvorved sagsøgeren i) pålægges at underskrive et tillæg til sin ansættelseskontrakt med afkald på visse socialsikringsrettigheder, og hvorefter ii) han ikke kan indtræde i EIB’s tjeneste, medmindre han underskriver dette tillæg, annulleres.
               
            
                  —
               
               
                  EIB tilpligtes følgelig at trække sin skrivelse med forslag om dette tillæg og det hertil knyttede krav om, at sagsøgeren som betingelse for at kunne tiltræde sin stilling underskriver det pågældende tillæg, tilbage.
               
            
                  —
               
               
                  EIB tilpligtes at lade sagsøgeren indtræde i EIB’s tjeneste med løn og fordele med tilbagevirkende kraft regnet fra tiltrædelsesdatoen i henhold til kontrakten.
               
            
                  —
               
               
                  EIB tilpligtes at betale sagsomkostningerne.
               
            
                  —
               
               
                  Der tages forbehold for alle øvrige rettigheder.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fire anbringender.
      
                  1.
               
               
                  Første anbringende om tilsidesættelse af databeskyttelseskrav
                  
                              —
                           
                           
                              Det gøres gældende, at EIB har tilsidesat artikel 15, stk. 1, litra c), i forordning 2018/1725 (1). EIB brugte svarene i et helbredsoplysningsskema til at begrænse dækningen i tilfælde af død eller invaliditet, selv om det ikke var angivet i meddelelsen om beskyttelse af oplysninger i skemaet, at det kunne blive anvendt til et sådant formål.
                           
                        
            
                  2.
               
               
                  Andet anbringende om, at der ikke er retsgrundlag for den af EIB ønskede udelukkelse fra dækning
                  
                              —
                           
                           
                              Det gøres gældende, at EIB har tilsidesat artikel 33d i personalevedtægten II og artikel 9.1.2 i personalereglerne. Det retsgrundlag, som EIB har henvist til (artikel 6-1 i pensionsregulativet), kan ikke med rimelighed fortolkes som foreslået af EIB. EIB’s fortolkning tager ikke hensyn til definitionen af og det erklærede formål med den lægelige vurdering forud for ansættelse i henhold til artikel 2.1.1.A i bilag X til personalereglerne.
                           
                        
            
                  3.
               
               
                  Tredje anbringende om, at der ikke er retsgrundlag for kravet om underskrivelse af et tillæg
                  
                              —
                           
                           
                              Det gøres gældende, at EIB har tilsidesat artikel 13 i personalevedtægten II. Der findes ingen bestemmelse i regelsættet vedrørende EIB om, at en person, der har indgået en ansættelseskontrakt med EIB, og som af EIB’s bedriftslæge er blevet erklæret egnet til at arbejde, skal underskrive et tillæg til sin ansættelseskontrakt med afkald på visse socialsikringsrettigheder (direkte dækning ved død og invaliditet).
                           
                        
            
                  4.
               
               
                  Fjerde anbringende om forskelsbehandling og navnlig tilsidesættelse af artikel 21, stk. 1, og artikel 34, stk. 1, i Den Europæiske Unions charter om grundlæggende rettigheder
                  
                              —
                           
                           
                              Det gøres gældende, at EIB med den anfægtede afgørelse søger at unddrage sagsøgeren grundlæggende socialsikringsrettigheder (direkte dækning ved død og invaliditet) på grundlag af formodede genetiske træk og/eller et angiveligt handicap. EIB har ved at kræve, at sagsøgeren giver afkald på disse socialsikringsrettigheder, idet hans ansættelseskontrakt ellers vil blive opsagt, tilsidesat sagsøgerens grundlæggende rettigheder. EIB’s handlemåde er udtryk for forskelsbehandling, idet den tager sigte på at begrænse sagsøgerens grundlæggende socialsikringsrettigheder på et vilkårligt grundlag (en »meget/særdeles lav« risiko for invaliditet i fremtiden) og i et vilkårligt tidsrum (fem år).
                           
                        
            
         (1)  Europa-Parlamentets og Rådets forordning (EU) 2018/1725 af 23.10.2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT 2018, L 295, s. 39).